**VID aicina valsts iestāžu amatpersonas un darbiniekus izmantot Elektroniskās deklarēšanas sistēmas priekšrocības!**

**Atgādinām, ka laika posmā no 2014.gada 15.februāra līdz 2014.gada 1.aprīlim (ieskaitot) valsts amatpersonām ir jāiesniedz kārtējās valsts amatpersonu deklarācijas par 2013.gadu. Minētās deklarācijas ir jāiesniedz elektroniski, izmantojot VID Elektroniskās deklarēšanas sistēmu (EDS). Ņemot vērā, ka visas valsts amatpersonas ir EDS lietotāji, aicinām arī citas nodokļu un informatīvās deklarācijas iesniegt elektroniski, izmantojot EDS. Savukārt valsts iestāžu darbiniekus, kuri vēl nav EDS lietotāji, VID aicina noslēgt līgumu par EDS lietošanu un izmantot sistēmas piedāvātās iespējas un priekšrocības.**

**Lai pieteiktu** [**EDS līguma**](http://www.vid.gov.lv/default.aspx?tabid=11&id=6053&hl=1&mod=33) **parakstīšanu noteiktā VID klientu apkalpošanas centrā un laikā, ir tikai jāpiezvana uz sev ērtāko** [**klientu apkalpošanas centru**](http://www.vid.gov.lv/default.aspx?tabid=12&id=6756&hl=1&mod=33) **un jāvienojas ar konsultantu par piemērotāko līguma parakstīšanas datumu un laiku.** Norunātajā laikā atnākot uz VID klientu apkalpošanas centru, varēs doties pie konkrēta konsultanta un parakstīt jau iepriekš sagatavotu EDS līgumu. Nepieciešamības gadījumā konsultants arī parādīs, kā praktiski darboties ar EDS.

Jau no šī gada 3.marta būs iespējams iesniegt [gada ienākumu deklarāciju](http://www.vid.gov.lv/default.aspx?tabid=8&id=396&hl=1), lai saņemtu iedzīvotāju ienākuma nodokļa pārmaksas atmaksu par ārstniecības, izglītības un citiem attaisnotajiem izdevumiem.

Iesniedzot minēto deklarāciju elektroniski, tajā automātiski tiek atspoguļota visa VID rīcībā esošā informācija par nodokļu maksātāju: gūtie ienākumi, neapliekamie ienākumi, informācija no kredītiestādēm par iemaksām pensiju fondos un no apdrošināšanas sabiedrībām par iemaksām par dzīvības apdrošināšanas pakalpojumiem, kā arī no iepriekšējiem gadiem pārnestie attaisnotie izdevumi par izglītību un ārstnieciskajiem pakalpojumiem.

Tādējādi, lai saņemtu pārmaksāto iedzīvotāju ienākuma nodokli, attiecīgajā deklarācijas pielikumā (D 4) jānorāda tikai summa, kas iztērēta par ārstniecības, zobārstniecības vai izglītības pakalpojumiem, kā arī jāpievieno deklarācijai attaisnojuma dokumenti (čeki vai stingrās uzskaites kvītis), iepriekš tos nofotografējot vai ieskenējot un lejupielādējot datorā.

**VID mājaslapā ir pieejama arī īpaši izstrādāta** [**video instrukcija**](http://www.vid.gov.lv/default.aspx?tabid=8&id=6613&hl=1&mod=33)**, kurā soli pa solim izstāstīts, kā iesniegt Gada ienākumu deklarāciju elektroniski.**

Plašāka informācija **par** **Gada ienākumu deklarācijas** iesniegšanu pieejama [www.vid.gov.lv](http://www.vid.gov.lv) sadaļā [Gada ienākumu deklarācija](http://www.vid.gov.lv/default.aspx?tabid=8&id=6085&hl=1&mod=33), savukārt plašāka informācija **par** **valsts amatpersonu deklarāciju** iesniegšanas un aizpildīšanas kārtību pieejama [www.vid.gov.lv](http://www.vid.gov.lv) sadaļās [Noderīgi/Valsts amatpersonām](http://www.vid.gov.lv/default.aspx?tabid=11&id=6537&hl=1).

Neskaidrību gadījumā aicinām zvanīt uz VID Informatīvo tālruni 1898, izvēloties pirmo tēmu „Nodokļi”.